ΓΡΑΠΤΗ ΕΡΩΤΗΣΗ E-0257/98 υποβολή: Hiltrud Breyer (V) προς την Επιτροπή (13 Φεβρουαρίου 1998)

Θέμα: Τράπεζα δεδομένων για τοξικές ουσίες

Για τα άτομα που παρουσιάζουν μεγάλη ευαισθησία στις χημικές ουσίες είναι ιδιαίτερα σημαντικό να έχουν γρήγορη πρόσβαση στις απαραίτητες πληροφορίες για τις διάφορες επικίνδυνες ουσίες. Η διάδοση των σχετικών στοιχείων επιταχύνει τόσο τη διάγνωση όσο και τις δυνατότητες θεραπείας.

1. Πώς αντιμετωπίζουν τα κράτη μέλη της ΕΕ το ενδεχόμενο δημιουργίας διεθνούς τράπεζας δεδομένων, στην οποία θα αποθηκεύονται οι τοξικές και επικίνδυνες ουσίες, η σύνθεσή τους, οι χημικοί τύποι καθώς και τα κατάλληλα αντίδοτα;

2. Σχεδιάζει η Επιτροπή τη δημιουργία μιας τέτοιας τράπεζας δεδομένων; Θα ήταν διατεθειμένη να υποστηρίξει οικονομικά μια ιδιωτική ή πανεπιστημιακή τράπεζα δεδομένων;

Απάντηση του κ. Flynn εξ ονόματος της Επιτροπής (16 Μαρτίου 1998)

Η πρόσβαση στις πληροφορίες σχετικά με τη χημική σύνθεση των παρασκευασμάτων είναι σημαντική ώστε να εξασφαλίζεται η παροχή ορθών συμβουλών και αγωγής σε σχέση με δηλητηριάσεις ή σοβαρά περιστατικά που περιγράφονται ως υπερευαισθησία σε μία ή σε περισσότερες χημικές ουσίες. Υπάρχει ήδη κοινοτική νομοθεσία ώστε να εναρμονίζονται οι κανόνες στα κράτη μέλη σχετικά με την ταξινόμηση, επισήμανση, συσκευασία και γνωστοποίηση των προϊόντων. Σημαντικές πληροφορίες είναι δυνατόν να ανακληθούν από τη διεθνή βάση ομοιόμορφων χημικών πληροφοριών (IUCLID) όπου καταλογραφούνται όλες οι πληροφορίες σχετικά με την τοξικότητα των ουσιών με μεγάλο όγκο. Αυτή η βάση σύντομα θα ενημερωθεί ώστε να συμπεριλάβει όλες τις χημικές ουσίες με παραγωγή μεγαλύτερη από 10 τόνους ετησίως. Το μη εμπιστευτικό μέρος της IUCLID διατίθεται σε CD-ROM που διανέμει το Ευρωπαϊκό Γραφείο Χημικών Ενώσεων (ECB). Μια παρόμοια εμπιστευτική βάση δεδομένων στο ECB καλύπτει τις νέες χημικές ουσίες.

Η Ευρωπαϊκή Επιτροπή δεν γνωρίζει αιτήματα εκ μέρους κρατών μελών για την τροποποίηση ισχύουσας κοινοτικής νομοθεσίας ή διευθετήσεων. Τα κέντρα ελέγχου δηλητηριάσεων ή κλινικοί τοξικολόγοι που ασχολούνται με τη διάγνωση, θεραπευτική αγωγή ή παραπομπή για αγωγή διαθέτουν πρόσβαση στις παραπάνω πληροφορίες. Επιπλέον, τα δελτία με στοιχεία ασφάλειας παράγονται σύμφωνα με την οδηγία του Συμβουλίου 88/379/ΕΟΚ της 7ης Ιουνίου 1988 περί της προσέγγισης των νομοθετικών, κανονιστικών και διοικητικών διατάξεων των κρατών μελών σχετικά με την ταξινόμηση, συσκευασία και επισήμανση επικίνδυνων παρασκευασμάτων ((ΕΕ L 187, 16.7.1988. )) διευκολύνουν τους επαγγελματίες χρήστες να λαμβάνουν μέτρα σχετικά με την προστασία του περιβάλλοντος και της υγείας και της ασφάλειας στο χώρο εργασίας. Αυτά τα δελτία πρέπει να περιέχουν τις αναγκαίες πληροφορίες για την προστασία του ανθρώπου και του περιβάλλοντος. Δελτία με στοιχεία για την ασφάλεια παράγονται επίσης για τις ουσίες σύμφωνα με την οδηγία του Συμβουλίου 67/548/ΕΟΚ της 27ης Ιουνίου 1967 περί της προσέγγισης των νομοθετικών, κανονιστικών και διοικητικών διατάξεων σχετικά με την ταξινόμηση, συσκευασία και επισήμανση επικίνδυνων ουσιών ((ΕΕ 196, 16.8.1967. )). Το διεθνές πρόγραμμα για την ασφάλεια των χημικών προϊόντων που είναι μια κοινή δραστηριότητα της (ΠΟΥ), του προγράμματος των Ηνωμένων Εθνών για το περιβάλλον (UNEP) και της Διεθνούς Οργάνωσης Εργασίας (ILO) δημοσιεύει το «Διεθνείς κάρτες για τη χημική ασφάλεια» και έχει έως σήμερα εκδώσει 12 σειρές που καλύπτουν περισσότερες από 1.200 ουσίες. Θα παραχθεί επίσης CD-ROM.

Τα κράτη μέλη πρέπει να ορίσουν φορείς υπευθύνους για την παραλαβή πληροφοριών για τα επικίνδυνα παρασκευάσματα, συμπεριλαμβανομένης της χημικής τους σύνθεσης βάσει της οδηγίας 88/379/ΕΟΚ. Αυτές οι πληροφορίες χρησιμοποιούνται για την ικανοποίηση των αναγκών όσον αφορά τη διατύπωση προληπτικών και θεραπευτικών μέτρων ιδίως στις υπηρεσίες πρώτων βοηθειών.

Η Ευρωπαϊκή Επιτροπή πιστεύει ότι οι σημερινές κοινοτικές διατάξεις επαρκούν για να καλύψουν τις ενημερωτικές ανάγκες σε περίπτωση έκτακτης ανάγκης.

Ο κύριος βουλευτής παραπέμπεται επίσης στη γραπτή ερώτηση Ε-120/97 του κ. Fernandez Albor ((ΕΕ C 217, 17.7.1997. )) σχετικά με τη συγκρότηση ευρωπαϊκού κέντρου για τοξικολογικές πληροφορίες.